گؤی یالانی!
پنجشنبه 2 شهریور 1391 02:22 ق.ظ نویسنده : اکبر زواری رضائی
بیلمیرم، بایرامین الیندن هارا قاچیم!.، کؤی ده، دوغما اؤلکهمیزده ایکن قونشوموز
ایدی، سورگون- دیدرگین اولوب بورا گلدیییمیزده، او دا گلدی!. هرسوره منی
گؤردوکده بیر سؤز! آتیر. ایکی یوز کیشینین ایچینده اوزاقدان باغیردی: منوچهر...،
سن ایتلرین دیللرینی بیلیرسن؟
دئدیم: بایرام...! یاخامدان ال چک!.
دئدی: ٱخی، دئییرلر سؤیچولر(شاعرلر) جاناوارلارین دیللرینی بیلرلر!.
دئدیم: لاغا قویماق ایستهدییینده، دئییرسن: منوشدان سؤیچو، یازدیقلاریندان
سؤیلم اولماز. ایندی کی، ایت دیلی بیلن آختاریرسان، نه تهر اولدو! منوش- منوچهر
اولدو؟! سؤیچو اولدو؟.
دئدی: ایستردیم اؤیرهنم بو ایتلر نهدن، یازیق پیشیکلرله ماریز (دشمن عقدهای)
اولورلار؟
دئدیم: سن، بویورمادان اؤنجه، اؤزوم نئچهسیندن سوروشموشام!. دئییرلر: «نهدن
بیز ایتلر، یایین بیشیریجی ایستیسینده! قیشین قارلی- بوزلو شاختاسیندا، یازین
زیق- زیبیریغیندا، شیرهاشیرلی یاغموروندا، گوزون(پاییزین) توزاناغیندا، ائوین- چؤلون-
باییرین گؤزتچیسی اولاراق، یئدیییمیز سور- سوموک اولور. اوزوموزه ده یوزلرجه یامان-
یوووز دئییرلر. پیشیکلر اوچون، سیچان توتماق کی، کؤکوندن ییغیشیلیب. اونلار،
قیشدا ایستی سوبانین(بخارینین) بؤیرونده، یایدا ائوین سرین بیر کؤشهسینده
(کونج-ونده) یئییب- یاتیب، گرنهشیرلر. اوستهلیک، آتیشقادان دا بیزه دیشلرینی
قیجیریرلار».
بایرامین ماتی توتموش ایدی، قاه- قاه گولوردو. گؤزلریندن- گؤزومه تاخیلان سورغو
ایشارتیلاریندان دا بللی ایدی، قولایجا(راحاتلیقلا) یاخامدان ال چکهسی دییل. بلکه
ده گولمهیی اییله، یئنی بیر قونو(موضوع) آچماق اوچون زامان و سوره قازانماق
ایستهییردی. قیسا بیر سورهدن سونرا، دئدی: ساندیغیمدان داها چوخ یاخشی،
ایتلرین دیلیندن باش چیخاریرسان!. اونا گؤره، بیر سورغو دا اونلاردان سوروشمالی
اولدون!. قوردلارلا آرالارینین بوزولماسینین نهدنی؟!
دئدیم: او، قالسین باشقا بیر یئره.
دئدی: اولماز، ایندی کی، قییمتین منیم یانیمدا یوکسلیر!، اومودومو داشا باسما.
دئدیم: بیلیرسن کی، من، بیر جانلینین جانینا قییمارام، اما، سنه قوربان
کسهرم، یاخامدان الچک!.
دئدی: اگر سانیرسان، باشقا یئره قالسین، نهبیلیم، قوربان کسهرم الچک، دئمگ
اییله یاخانی الیمدن قورتارا بیلرسن، یانیلیرسان(اشتباهائدیرسن)!. اگر یاغمور یئردن
گؤیه یاغارسا!، اگر گونش باتی یؤندن دوغارسا!، بایرام دا جاواب آلمادان سنین یاخانی
بوشلایار، ها... آغرین آلیم، گؤر نئیلرسن؟
دئدیم: منیم آغریلاریمی داشیماغا سنین کیمیلرین گوجو یئتمز!.
دئدی: آغریلارین بوندان داها چوخ اولسا دا، للـهشین بوتونلویونو آلار...!
بایرامین خویونا تانیشام، بیلیردیم، یانیت(جاواب) آلمادان، ال چکهسی دییل.
چارهسیز، بیرسؤز دوزلدیب دئمهلی ایدیم، دئدیم: یازغیم(طالعیم)، قاراچوخام
(اقبالیم) بیر بلا ایمیش!. هر یئره گئدیرم، مندن اؤنجه اوردا اولورسان!. .... : ایتلردن
بیری، دئییردی!: « بیز ایتلر، چوبانین کوتون یئدیکده! سورونو قوروماق دا، بوینوموزون
بورجودور. قوردلار دا کی، سورو دن پای آپارماغی، آتا- بابالاریندان قالمیش
سویخالیقدان، (میراثدان) دا داها آرتیق، اؤزلرینه حق بیلیرلر!، اودور کی، ایکی
یاخین قانداشین آراسیندا دوشمانلیق یارانیب!. من ده ایته دئدیم: بو، قوردلار
چوخ اوتانماز اولورموشلار!، او گؤزللیکده قوزولاری پارام- پارچا ائدیب یئمکده اؤزلرینی
حقلی بیلیرلر. بیز آداملار دا قوزولارین، اتیندن بارینیریق (استفاده ائدیریک)، لاپ بئله
قویروغوندان- باشینا قدر. باشیندان- پاچاسینا قدر. دیلین، فیلهسین، باغیرساغین دا
یئییریک!. آخی، بیز اشرف-ی مخلوقاتیق.
بایرام دئدی: کیشی! سن، ایته ده یالان ساتدین!؟ سن، بلکه ده، قوزونون
قویروغون- باغیرساغین یئمیش اولاسان. اما، سنین، فیلهنی اوتوز کیلومئتیرلیکدن
گؤردویونه اینانمارام، شیشه تاخیب یئدییین کی، لاپ، گؤی یالانیدی.
منوچهر فضلی خلف «آزرائللی»
azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ckb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ara_Arab